text: Simón vol més restriccions a Madrid i més "criteris comuns" Simón vol més restriccions a Madrid i més "criteris comuns" – El Món
  Simón vol més restriccions a Madrid i més "criteris comuns"
  El director del Centre d'Alertes i Emergències Sanitàries creu que les mesures proposades per Sanitat són "potents" però "de mínims"
  ACN 01/10/2020 7:56 pm
  El director del Centre del Centre de Coordinació d'Alertes i Emergències Sanitàries (CCAES), Fernando Simón, ha defensat que cal incrementar les restriccions a Madrid i ha demanat a la població madrilenya que respecti les mesures per contenir el coronavirus. "Durant aquesta setmana hem vist que pot haver-hi discrepàncies a l'hora de prendre decisions però jo crec que la població sap quines són les mesures clau", ha dit aquest dijous en roda de premsa. Simón ha fet una crida a fer un "esforç" a Madrid per poder "estabilitzar" la pandèmia "entre tots". Segons l'expert, les mesures proposades pel Ministeri de Sanitat per confinar les poblacions amb més incidència de la covid-19 són "potents" però "de mínims".
  A partir d'aquesta proposta, cada comunitat autònoma pot aplicar més mesures si les considera necessàries. Simón ha esperat que Madrid apliqui les mesures que es van abordar al Consell Interterritorial de dimecres i ha remarcat que els criteris per aplicar-les és per situacions "extremes" i "d'alt risc", que és el cas de la Comunitat de Madrid.
  Simón ha apuntat que en l'àmbit europeu es considera de risc la situació a partir de 50 casos per cada 100.000 habitants i que els confinaments perimetrals s'aplicaran quan sigui de més de 500 per cada 100.000. També ha argumentat que el fet que siguin perimetrals permet evitar un "impacte excessiu" en l'àmbit socioeconòmic.
  Més criteris comuns
  El director del CCAES ha dit que el Ministeri de Sanitat proposarà més criteris comuns per a tot l'Estat i que el document aprovat dimecres s'ha de seguir desenvolupant perquè hi hagi un marc més comú.